Document ID: 32008R0357

A BIZOTTSÁG 357/2008/EK RENDELETE
(2008. április 22.)
az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet V. mellékletének módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 23a. cikke g) pontjára,
mivel:
(1)
A 999/2001/EK rendelet megállapítja az állatoknál előforduló egyes fertőző szivacsos agyvelőbántalmak (TSE) megelőzésére, az ellenük való védekezésre és a felszámolásukra vonatkozó szabályokat. Hatálya kiterjed az élő állatok és az állati eredetű termékek előállítására és forgalomba hozatalára, valamint bizonyos különleges esetekben ezek kivitelére is.
(2)
A 999/2001/EK rendelet V. melléklete határozza meg a különleges fertőzési veszélyt jelentő anyagok eltávolítására és ártalmatlanítására vonatkozó szabályokat.
(3)
Különböző tényezők kedvező trendre engednek következtetni a szarvasmarhák szivacsos agyvelőbántalmainak (BSE) járványát illetően, valamint azt mutatják, hogy e tekintetben egyértelműen javult a helyzet az utóbbi években az érvényben lévő kockázatcsökkentő intézkedéseknek, elsősorban a teljes takarmányozási tilalomnak és a különleges fertőzési veszélyt jelentő anyagok eltávolításának és megsemmisítésének köszönhetően.
(4)
A Bizottság 2005. július 15-én elfogadott TSE-ütemtervének (2) stratégiai célja egyfelől a fogyasztóvédelem jelenlegi szintjének biztosítása és fenntartása a különleges fertőzési veszélyt jelentő anyagok biztonságos eltávolításának folytatása révén, másfelől a különleges fertőzési veszélyt jelentő anyagok eltávolítására vonatkozó listának vagy az állatok életkorhatárára vonatkozó előírásoknak az új és kialakulóban lévő tudományos vélemények alapján történő módosítása.
(5)
Az Európai Élelmiszer-biztonsági Hatóság 2007. április 19-én kiadott véleményében megállapította, hogy a jelenlegi tudományos ismeretek alapján a szarvasmarhák központi idegrendszerében a kimutatható fertőzés az inkubációs időszak kb. háromnegyede után jelentkezik, továbbá valószínűsíthető, hogy 33 hónapos szarvasmarhák esetében a fertőzöttséget nem lehet kimutatni vagy az nincs jelen.
(6)
A Közösségben 2001. és 2006. között bejelentett esetekben a BSE-pozitív állatok átlagéletkora 86 hónapról 121 hónapra emelkedett. A Közösségben ebben az időszakban elvégzett, összesen több mint 60 millió szarvasmarhát érintő vizsgálat során 7 413 esetben találták az állatot BSE-pozitívnak, azonban csak hét esetben jelentették a betegség meglétét 35 hónapnál fiatalabb szarvasmarhában.
(7)
Tehát van tudományos alapja a korhatár felülvizsgálatának az egyes különleges fertőzési veszélyt jelentő anyagok szarvasmarhákból való eltávolítására vonatkozóan, különösen a gerincoszlop tekintetében. Tekintettel a központi idegrendszerben lévő fertőzés inkubációs időszak alatti fejlődésére, a BSE-pozitív állatállomány korszerkezetére és a 2001. január 1-je után született szarvasmarhák csökkentett expozíciójára, a szarvasmarhafélék különleges fertőzési veszélyt jelentő anyagnak minősülő gerincoszlopának a gerincalapi idegdúcokkal együtt történő eltávolítására megállapított korhatár 24-ről 30 hónapra emelhető. Ennek megfelelően módosítani kell a 999/2001/EK rendelet V. mellékletében szereplő, különleges fertőzési veszélyt jelentő anyagokra vonatkozó meghatározást.
(8)
A 999/2001/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 999/2001/EK rendelet V. melléklete (1) bekezdése a) pontjának ii. alpontja helyébe a következő szöveg lép:
„ii.
a 30 hónaposnál idősebb állatok gerincoszlopa a farokcsigolyák, a nyaki, mellkasi és ágyéki csigolyák tövis- és harántnyúlványai, valamint a középső keresztcsonti taréj és a keresztcsont szárnyai kivételével, de beleértve a gerincalapi idegdúcokat; valamint”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 22-én.

Labels: 0
15
6